สตรีไทยยุคใหม่พัฒนาก้าวไกลห่วงใยสุขภาพ รักษาสิ่งแวดล้อม
เมื่อวันที่ 29 ก.ค. 2554 ที่ผ่านมา สมเด็จพระนางเจ้าฯ พระบรมราชินีนาถ ทรงพระกรุณาโปรดเกล้าโปรดกระหม่อมให้
15 ส.ค. 2554

เมื่อวันที่ 29 ก.ค. 2554 ที่ผ่านมา สมเด็จพระนางเจ้าฯ พระบรมราชินีนาถ ทรงพระกรุณาโปรดเกล้าโปรดกระหม่อมให้
โดย..ฐิตินันท์ วัธนเวคิน 
สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ไปทรงเป็นประธานเปิดงานวันสตรีไทย ประจำปี 2554 ณ อาคารชาเลนเจอร์ ศูนย์แสดงสินค้าและการประชุมอิมแพ็ค เมืองทองธานี ซึ่งสภาสตรีแห่งชาติ ในพระบรมราชินูปถัมภ์ จัดขึ้นเพื่อเฉลิมพระเกียรติและสำนึกในพระมหากรุณาธิคุณของสมเด็จพระนางเจ้าฯ พระบรมราชินีนาถ ที่ทรงพระกรุณาโปรดเกล้าโปรดกระหม่อมให้วันที่ 1 ส.ค.ของทุกปีเป็นวันสตรีไทย ซึ่งในครั้งนี้จัดขึ้นภายใต้แนวคิด “พลังสร้างสรรค์ สู่อนาคตที่ยั่งยืน : สตรียุคใหม่พัฒนาก้าวไกล ห่วงใยสุขภาพ รักษาสิ่งแวดล้อม” 
สำหรับภารกิจด้านการพัฒนาสตรีไทย ในส่วนของภาคเศรษฐกิจและสถาบันการเงินเนื่องในโอกาสวันสตรีไทยนั้น ได้เริ่มดำเนินการอย่างเป็นทางการในปี 2552 โดยสภาสตรีแห่งชาติฯ ตลาดหลักทรัพย์แห่งประเทศไทย ร่วมกับกลุ่มธุรกิจการเงิน ทั้งรัฐและเอกชน กว่า 20 แห่ง จัดเสวนาในโอกาสวันสตรีไทย เรื่อง “ผู้หญิงยุคใหม่ ใส่ใจเรื่องเงินๆ ทองๆ” โดยได้รับเกียรติจากวิทยากรผู้ทรงคุณวุฒิมากมายได้ให้ข้อคิดทางการเงินแก่สตรีไทย โดยสรุปดังนี้




การออมต้องมีวินัย อย่ามองว่าต้องมีเงินเยอะเท่านั้นถึงจะออม ควรเริ่มจากความตั้งใจออมเงิน และต้องตั้งเป้าหมายให้ชัดเจนว่าจะออมเพื่อเกษียณ หรือออมไว้ให้ลูกหลาน เป็นต้น 
ชีวิตคือการลงทุน โดยมองว่าไม่มีอะไรเป็นของฟรี ชีวิตเกิดมาต้องลงทุน ตั้งแต่เกิดมาพ่อแม่ก็ลงทุนให้การศึกษากับลูก ทำงานก็ต้องลงทุนสมอง พลังกาย พลังใจ เพื่อทำงานให้สำเร็จ จากนั้นก็ต้องลงทุนเพื่อชีวิตในวัยเกษียณ เพราะฉะนั้นชีวิตต้องวางแผนการลงทุน
การวางแผนการเงิน คือการวางแผนชีวิต เพราะไม่มีใครมีชีวิตที่ราบรื่น การวางแผนการเงินที่ดีจะช่วยให้เรามีชีวิตที่ราบรื่นดีขึ้น โดยคติในการวางแผนการเงินที่ดีมี 4 ข้อ ได้แก่ 
1. มีสติ รู้ว่ามีกำลังจะลงทุนเท่าไร 
2. มีปัญญา รู้ว่าจะลงทุนอะไร 
3. ต้องเดินสายกลาง คือต้องกระจายความเสี่ยง 
4. ไม่โลภ เพราะความโลภจะทำให้เราหน้ามืดตามัว
และยังมีเสวนาเรื่อง “Leading Women”–“นักบริหารหญิงไทยในบทบาทผู้นำ” โดยมีนักธุรกิจระดับแนวหน้าของประเทศมาร่วมแบ่งปันแนวคิดและคติการทำงานที่น่าสนใจ เช่น
ไม่ว่าเศรษฐกิจจะดีหรือไม่ดี อย่าให้เรื่องภายนอกมารบกวนการทำงานของเรา เราต้องตั้งมั่น ต้องทำให้ดีที่สุด ทำด้วยคุณภาพและทำสุดฝีมือ และคิดถึงผลประโยชน์ให้น้อยลง กำไรอาจน้อยลงแต่เราจะได้ความเชื่อมั่นจากลูกค้าและประชาชนว่าเราไม่ทำให้เสียคุณภาพ
ไม่ว่ายุคไหนต้องมุ่งมั่นและตั้งใจทำงานด้วยความรักและสนุก ที่สำคัญอย่าตกยุค
ความเป็นผู้นำต้องมีความมุ่งมั่น มีความรับผิดชอบ ต้องรอบคอบ ระมัดระวัง มีความอดทนสูง ที่สำคัญต้องเสียสละเพื่อให้องค์กรของเราดีที่สุด นอกจากใช้สมองทำงานแล้ว ต้องใช้หัวใจด้วย 
ผู้หญิงยุคใหม่เก่ง การศึกษาดี และกล้าแสดงออก แต่ขาดประสบการณ์ สิ่งที่ผู้หญิงยุคใหม่ไม่ควรลืมคือ ขนมธรรมเนียมประเพณีไทย โดยเฉพาะเรื่องกิริยามารยาท ความอ่อนน้อมและการเคารพผู้ใหญ่ 
การบริหารธุรกิจต้องบริหารด้วยหัวใจ ในฐานะเป็นผู้นำองค์กรใช้หลักในการบริหารคือ ดูแลคนและพยายามพัฒนาตัวเองตลอดเวลา 
ไม่มีธุรกิจใดไม่มีวิกฤต แต่สิ่งที่นักธุรกิจไม่ว่าหญิง หรือชายต้องระวังคือ กำลังใจ เพราะคนมี 2 ประเภท คือ เจอวิกฤตแล้วถอย กับเจอวิกฤตแล้วสู้ต่อ คนที่สู้ต่อมักจะชนะและสร้างความแตกต่างให้เกิดขึ้น หรือพลิกวิกฤตเป็นโอกาสก็จะฝ่าวิกฤตไปได้
ต้องอยู่ให้เป็นและคิดให้เป็น
ต่อมาในปี 2553 สภาสตรีแห่งชาติฯ ร่วมกับสมาคมสตรีนักธุรกิจและวิชาชีพแห่งประเทศไทย–กรุงเทพฯ ในพระบรมราชินูปถัมภ์ (สธวทกรุงเทพฯ) ร่วมกับภาคเศรษฐกิจและสถาบันการเงิน ประสานพลังจัดเสวนาเรื่อง “มุมมองการบริหารการเงินของสตรียุคใหม่” โดยมีวิทยากรรับเชิญจากภาคธุรกิจการเงินต่างๆ รวมถึงได้รับเกียรติจากรัฐมนตรีว่าการกระทรวงการคลัง ปาฐกถาพิเศษ เรื่อง “การส่งเสริมสนับสนุนสตรีเข้าสู่การมีส่วนร่วมในภาคเศรษฐกิจและการเงิน”




 
โดยแนวคิดที่สรุปได้จากงานเสวนาดังกล่าว คือ การมีวินัยในการออมโดยมองเป้าหมายระยะยาวเป็นหลัก ศึกษาลู่ทางการลงทุนที่หลากหลายและวางแผนภาษีเพื่อสร้างผลตอบแทนที่ดีให้กับเงินออม และที่สำคัญคือ กระจายความเสี่ยงในการลงทุน ประเมิน และปรับปรุงพอร์ตการลงทุนให้เหมาะกับตนเองสม่ำเสมอ
สำหรับงานวันสตรีไทย ปี 2554 ภาคเศรษฐกิจและสถาบันการเงินยังคงมุ่งเน้นในการเสริมสร้างองค์ความรู้ในเรื่องเศรษฐกิจ การบริหารธุรกิจ และพัฒนาศักยภาพของสตรีไทย โดยสภาสตรีแห่งชาติฯ สธวทกรุงเทพฯ ตลาดหลักทรัพย์ฯ และภาคีภาคเศรษฐกิจและสถาบันการเงินกว่า 36 แห่ง อาทิ สมาคมธนาคารไทย สมาคมนักธุรกิจไทยรุ่นใหม่ สมาคมประกันชีวิตไทย สมาคมประกันวินาศภัย สมาคมนักวิเคราะห์หลักทรัพย์ สมาคมบริษัทจัดการลงทุน สมาคมบริษัทหลักทรัพย์ สมาคมบริษัทจดทะเบียนไทย สมาคมบริษัทจัดการลงทุน สมาคมนักวางแผนการเงินไทย ธนาคารกรุงเทพ ธนาคารกรุงไทย ธนาคารไทยพาณิชย์ ธนาคารเกียรตินาคิน เมืองไทยประกันชีวิต เมืองไทยประกันภัย และบริษัท วายแอลจี บูลเลี่ยน แอนด์ ฟิวเจอร์ส เป็นต้น 
จัดกิจกรรมพิเศษในวันอังคารที่ 16 ส.ค. 2554 เวลา 14.00 น. เป็นต้นไป ณ หอประชุมศาสตราจารย์สังเวียน อินทรวิชัย ชั้น 3 ตลาดหลักทรัพย์ฯ เริ่มด้วยคำกล่าวเนื่องในโอกาสวันสตรีไทย ประจำปี 2554 โดยคุณจรัมพร โชติกเสถียร กรรมการและผู้จัดการ ตลาดหลักทรัพย์ฯ เรื่อง “ตลาดหลักทรัพย์ฯ : ยุคใหม่ เรื่องใกล้ตัว” ต่อด้วยการเสวนาพิเศษ หัวข้อ “ถอดรหัสสู่ความสำเร็จ...นักธุรกิจรุ่นใหม่” โดยนักธุรกิจรุ่นใหม่จะมาร่วมแบ่งปันประสบการณ์ และข้อคิดการปฏิบัติเพื่อบรรลุความสำเร็จ ซึ่งจะเป็นข้อคิดและความรู้ที่นำไปปฏิบัติได้จริง เป็นประโยชน์ต่อทุกท่านในการนำไปเป็นแนวทางในการดำเนินชีวิต ซึ่งดิฉันจะนำข้อคิดจากผู้รู้ดังกล่าวมาเรียนเสนอท่านผู้อ่านอีกครั้ง